Kleuters uit motor by winkelsentrum geredArgieffoto: ER24 Russel Meiring, woordvoerder van ER24, het gesê die winkelsentrum se veiligheidsbeamptes het paramedici na die toneel ontbied toe hulle gesien het die twee seuntjies, twee en vier jaar oud, was in die motor toegesluit met die vensters wat baie klein oop was. “Polisiebeamptes het paramedici opdrag gegee om een van die vensters te breek om by die seuntjies uit te kom. Nadat die deure oopgesluit is, het paramedici die seuntjies uit die motor getrek en begin behandel,” het Meiring gesê. “Albei seuns het matige hitte-uitputting opgedoen.” Meiring het gesê dit is onbekend hoe lank die kinders in die motor toegesluit was, maar die voorval sal deur die polisie en maatskaplike werkers ondersoek word.